છતા, બધું ભૂલી જઈ, એક સારી પત્ની બનવાની મેં પૂરેપૂરી પ્રમાણિકતાથી કોશિશ કરી. નીરજની પસંદગી, નીરજની ખુશી, નીરજની ઇચ્છાઓ, નીરજની સગવડ, નીરજની મહત્વાકાંક્ષાઓ, નીરજનાં સપનાં… બધું જ નીરજનું… મારું કશું જ નહીં. પણ તો ય… નીરજ જેનું નામ! એનો અહમ્‍, એની સુપીરિયારિટી કોમ્પ્લેક્ષ ડગલે ને પગલે આડે આવતાં અને ઘર બની જતું એક કુરુક્ષેત્ર! કાં તો એની તલવાર વીંઝાતી હોય અને કાં તો સ્મશાનવત્‍ શાંતિ! કોલ્ડ વૉર હોય કે હોટ! જીવનની દરેક ક્ષણ યુદ્ધનો જ પર્યાય બની રહી!